Illum, il-Kummissjoni Ewropea qed tissieħeb mal-Fond Ewropew tal-Investiment, li jifforma parti mill-Grupp tal-Bank Ewropew tal-Investiment (BEI), biex tniedi l-Fond BlueInvest. Waqt il-konferenza ta' Jum il-BlueInvest f'Brussell, il-Viċi President tal-BEI Emma Navarro u Virginijus Sinkevičius, il-Kummissarju għall-Ambjent, l-Oċeani u s-Sajd, nedew fond ta' investiment ta' ekwità ta' EUR 75 miljun għall-ekonomija blu. Il-Fond BlueInvest se jkun ġestit mill-Fond Ewropew tal-Investiment u se jipprovdi finanzjament lill-fondi ta' ekwità ta' bażi li strateġikament jimmiraw lejn l-ekonomija blu innovattiva u jappoġġawha. Dan is-settur jista' jkollu rwol importanti għat-trasformazzjoni tal-ekonomija f'waħda li sal-2050 tkun newtrali fil-karbonju – ambizzjoni li tħabbret fil-Patt Ekoloġiku Ewropew. Il-programm il-ġdid huwa appoġġat mill-Fond Ewropew għall-Investimenti Strateġiċi, li hu l-pilastru finanzjarju tal-Pjan ta' Investiment għall-Ewropa. L-ekonomija blu tinkludi l-attivitajiet ekonomiċi marbutin mal-oċeani, mal-ibħra u mal-kosti. Din tinkludi l-kumpaniji kollha fis-settur tal-ambjent marin kif ukoll dawk ibażati fuq l-art li jipproduċu oġġetti jew servizzi li jikkontribwixxu għall-ekonomija marittima. L-ekonomija blu tħaddan fiha ħafna impriżi u kumpaniji promettenti li għadhom fi stadju bikri tal-istabbiiment tagħhom, u li ħafna drabi jirriżultaw mill-programmi tar-riċerka u l-iżvilupp iffinanzjati mill-UE. Dawn il-kumpaniji jiżviluppaw soluzzjonijiet għall-enerġija rinnovabbli, għall-frott tal-baħar sostenibbli, għall-bijoteknoloġija blu, għall-IT marittimu u ħafna oħrajn. Il-fond tal-programm il-ġdid huwa kkomplementat mill-pjattaforma BlueInvest tal-Kummissjoni Ewropea, li tappoġġa t-tħejjija għall-investiment u l-aċċess għall-finanzjament tan-negozji fi stadju bikri tal-istabbiliment tagħhom, kif ukoll tal-SMEs u tan-negozji li qed jespandu. Permezz tal-Fond Ewropew għall-Affarijiet Marittimi u s-Sajd, il-Kummissjoni tiffinanzja wkoll skema ta' għotja ta' EUR 40 miljun addizzjonali, biex tgħin lill-SMES tal-ekonomija blu jiżviluppaw u jwasslu fis-suq prodotti, teknoloġiji u servizzi innovattivi u sostenibbli ġodda. Virginijus Sinkevičius, il-Kummissarju Ewropew għall-Ambjent, l-Oċeani u s-Sajd, qal: “L-oċeani huma l-ewwel li qed jintlaqtu mit-tibdil fil-klima, iżda jħaddnu fihom ukoll ħafna soluzzjonijiet sabiex tiġi indirizzata l-emerġenza klimatika f'kull industrija marina, mis-sajd u l-akkwakultura, sal-enerġija mir-riħ lil hinn mill-kosta, l-enerġija mill-mewġ u mill-marea, il-bijoteknoloġija blu u ħafna oqsma oħra relatati mal-innovazzjoni. Fond ta' investiment ta' ekwità ta' EUR 75 miljun huwa għodda li tisfrutta l-potenzjal li għandha l-ekonomija blu kemm billi tikkontribwixxi għall-Green Deal Ewropew kif ukoll billi tiżgura t-tkabbir ekonomiku tal-SMEs Ewropej li jiżviluppaw prodotti u servizzi innovattivi u sostenibbli.” Il-Viċi President tal-BEI, Emma Navarro, responsabbli mill-Ekonomija Blu, qalet:“L-oċeani huma essenzjali għall-ħajja fuq din il-Pjaneta. Iżda l-oċeani jinsabu mhedda u jeħtieġ li nħarsuhom. Din hija r-raġuni għaliex qed niżviluppaw soluzzjonijiet ta' finanzjament innovattivi b'appoġġ għall-ekonomija blu: soluzzjonijiet li jippermettulna nipprovdu finanzjament għall-ħarsien tal-oċeani u sabiex l-ibħra jinbidlu f'riżorsa ekonomika sostenibbli. Il-fond BlueInvest li qed inniedu llum se jagħti kontribut importanti biex jiġu mmobilizzati investimenti privati f'dan is-settur u biex jinħolqu proġetti kritiċi. Dan jimmarka sħubija importanti oħra bejn il-FEI u l-Kummissjoni Ewropea. ” Il-Kap Eżekuttiv tal-FEI, Alain Godard, qal: “L-oċeani joffru potenzjal enormi għat-tkabbir ekonomiku, iżda dan it-tkabbir jeħtieġ li jkun sostenibbli. L-investimenti fis-settur tal-Ekonomija Blu li ffirmajna llum, juru kif il-fondi pubbliċi fl-UE jistgħu jintużaw biex jattiraw l-investiment privat u jikkatalizzaw l-iżvilupp ta' dan is-settur. Ninsab kuntent li issa nistgħu nniedu l-fond BlueInvest li flimkien ma' kapital privat addizzjonali se jgħin biex tiġi xprunata l-aġenda tal-Ekonomija Blu tal-Ewropa.” Kuntest BlueInvest hija inizjattiva tal-Kummissjoni Ewropea li għandha l-għan li ttejjeb l-aċċess għall-finanzjament u t-tħejjija għall-investiment tan-negozji ġodda, tan-negozji fi stadju bikri tal-istabbiliment tagħhom, kif ukoll tal-SMEs attivi fl-Ekonomija Blu. Il-karatteristiċi tiegħu jinkludu komunità online, l-assistenza ta' tħejjija għall-investiment għall-kumpaniji, l-involviment tal-investituri, avvenimenti, akkademja u sensiela ta' proġetti. Informazzjoni addizzjonali tinsab hawn Il-Bank Ewropew tal-Investiment (BEI) huwa l-istituzzjoni ta' self fit-tul tal-Unjoni Ewropea u huwa l-proprjetà tal-Istati Membri tagħha stess. Dan joffri finanzjament fuq żmien twil għal investimenti sodi li jikkontribwixxu għall-għanijiet ta' politika tal-UE. Il-FEI jifforma parti mill-Grupp tal-Bank Ewropew tal-Investiment. Il-missjoni ċentrali tiegħu hija li jappoġġa n-negozji mikro, żgħar u medji tal-Ewropa billi jgħinhom ikollhom aċċess għall-finanzi. Il-FEI jfassal u jiżviluppa l-kapital ta' riskju u tat-tkabbir, u garanziji u strumenti ta' mikrofinanzjament li jimmiraw speċifikament għal dan is-segment tas-suq. F'dan ir-rwol, il-FEI jrawwem l-objettivi tal-UE b'appoġġ għall-innovazzjoni, għar-riċerka u l-iżvilupp, għall-intraprenditorija, għat-tkabbir, u għall-impjiegi. Il-Pjan ta' Investiment għall-Ewropa jiffoka biex jippromwovi l-investimenti u b'hekk jiġu ġġenerati l-impjiegi u t-tkabbir, billi jsir użu iktar intelliġenti tar-riżorsi finanzjarji eżistenti, billi jitneħħew l-ostakli għall-investiment u billi l-proġetti tal-invesiment jingħatawlhom il-viżibbiltà u l-assistenza teknika. Kuntatti għall-istampa: Il-Kummissjoni Ewropea: Vivian Loonela, Kelliema għall-Ambjent, l-Affarijiet Marittimi u s-Sajd – Vivian Loonela, Vivian.LOONELA@ec.europa.eu, Tel. +32 229-66712 Il-Fond Ewropew tal-Investiment: David Yormesor, d.yormesor@eif.org, Tel: +352 42 66 88 346 European Investment Bank: Mercedes Landete, m.landete@eib.org, Tel.: +352 4379 82227